b"\n_START_ARTICLE_\nHollywoodski producent\n_START_PARAGRAPH_\n\xc4\x8ceprav je hollywoodski filmski producent lahko oznaka za producenta, ki opravlja naloge na teritoriju Zdru\xc5\xbeenih dr\xc5\xbeav Amerike in je del poklicev ameri\xc5\xa1ke zabavne industrije, katerega sinonim je ravno Hollywood, ima javnost lahko v mislih predvsem nekoga, ki ima podporo velikih studijev znotraj t.i. ''studijskega sistema'' Hollywooda.\n_START_SECTION_\nObseg dela ameri\xc5\xa1kega producenta\n_START_PARAGRAPH_\nObstaja veliko na\xc4\x8dinov kako se producent loti svojega novega projekta. Neodvisni pri\xc4\x8dnejo z iskanjem investitorjev in potem distributerja, medtem, ko ''holivudski insajderski producenti'' v okviru studia (prek svojega produkcijskega podjetja) vsako leto izpolnijo kvoto produciranih projektov (oziroma za dolo\xc4\x8den finan\xc4\x8dni okvir realizirajo poljubno \xc5\xa1tevilo projektov). Ti producenti imajo popolno podporo studia kot: financerja, distributerja, tehni\xc4\x8dnega in marketin\xc5\xa1kega izvajalca v enem._NEWLINE_Kak\xc5\xa1na je ta oblika sodelovanja med producenti in preostalimi akterji (distributerji, studii, financerji...) je odvisno od posami\xc4\x8dnih dogovorov. Vsak producent ima lo\xc4\x8dena pogajanja in dogovore. Zgodi se, da nek studio neodvisni film distribuira samo v ZDA, za mednarodne teritorije pa najde novega distributerja. Lokalne distribucijske pravice za raz\xc5\xa1irjanje vsebin v drugih distribucijskih oknih pa ureja neko tretje podjetje. Spet film financira nekdo drug. V tem primeru tak\xc5\xa1nemu filmu ne moremo ve\xc4\x8d re\xc4\x8di ''neodvisni film'', saj ima podporo studia, \xc4\x8detudi to pomeni, da je to podpora ve\xc4\x8d studiev, ki si delijo teritorije in financerje, ki prihajajo izven studijskega sistema._NEWLINE_\xc4\x8ceprav imajo nekateri producenti svoje poslovne prostore v nekem studiu, ker imajo z njim dogovor o sodelovanju, to ne pomeni, da so ti producenti zaposleni s strani taistega studia. \xc5\xa0e vedno delujejo v okviru svojih pooblastil pod njihovim okriljem._NEWLINE_Ena izmed pomembnej\xc5\xa1ih faz filmskega projekta za producenta je faza razvoja.\n_START_SECTION_\nSodelovanje producenta z re\xc5\xbeiserjem\n_START_PARAGRAPH_\nKer je v ameri\xc5\xa1ki filmski produkciji producent nad re\xc5\xbeiserjem, to tudi pomeni, da producent najde re\xc5\xbeiserja in nadzoruje njegovo delo, ter ga razre\xc5\xa1i svojih dol\xc5\xbenosti v kolikor z njim ni zadovoljen._NEWLINE_Dober producent upo\xc5\xa1teva re\xc5\xbeiserjeve zahteve. Ne zmanj\xc5\xa1uje obsega proizvodnje, zaradi \xc4\x8desar bi prihranil denar, kakovost pa bi trpela, ampak poi\xc5\xa1\xc4\x8de najcenej\xc5\xa1e in bolj\xc5\xa1e re\xc5\xa1itve. Je odgovoren za finan\xc4\x8dni uspeh filma, kar obsega poleg produkcije, \xc5\xa1e distribucijo z marketingom. Pri ve\xc4\x8djih produkcijah imajo producenti svoje asistente, ter publicista in koproducenta. Sodeluje tudi z ''line producentom'', ki skrbi, da filmski prora\xc4\x8dun te\xc4\x8de po planu in prav tako s produkcijskim mened\xc5\xbeerjem, ki skrbi za celostno koordinacijo produkcijske faze in s post-produkcijskim nadzornikom, ki skrbi za celostno koordinacijo post-produkcijske faze._NEWLINE_Producent ima tudi zadnjo besedo pri t.i. ''editorialnih rezih''. V kinematografu bo na primer iz\xc5\xa1la razli\xc4\x8dica, ki jo je potrdil producent, na DVD/Blu-ray pa ob\xc4\x8dasno izide tudi re\xc5\xbeiserjeva razli\xc4\x8dica (''director's cut'').\n_START_SECTION_\nKvalitete hollywoodskega producenta\n_START_PARAGRAPH_\nImeti mora: dober smisel za posel, kvalitetno kreativno vizijo, samodisciplino, odli\xc4\x8dne komunikacijske sposobnosti, tehni\xc4\x8dno razumevanje vseh faz filmskega procesa._NEWLINE_Biti mora: odli\xc4\x8den pogajalec, dober motivator in mediator, fleksibilen, po\xc5\xa1ten, mobilen, racionalen s porabo denarja._NEWLINE_Razumeti mora tudi filmsko financiranje in budgeting, ter regulacije in pravila teritorijev, ki se ga zadevajo (higienski, tehni\xc4\x8dni in varnostni standardi, delovna zakonodaja ipd.). Obvladati mora tudi avtorsko pravo in razumeti osnove t.i. ''zabavni\xc5\xa1kega prava'' (ang. 'entertainment law')._NEWLINE_Pri\xc4\x8dakovati tudi mora, da bo deloval pod pritiski z razli\xc4\x8dnih strani (studiji, financerji in investitorji, igralci, \xc4\x8dlani ekipe, marketin\xc5\xa1ki izvajalci, javnost, mediji...) in posledi\xc4\x8dno razli\xc4\x8dnimi interesi. Njegova naloga je, da zadovolji vse pripete stranke in produciran izdelek ponese na komercialno za\xc4\x8drtano pot.\n_START_SECTION_\nNaziv ''produced by''\n_START_PARAGRAPH_\n\xc4\x8ceprav lahko filmski ustvarjalci svojemu nazivu re\xc4\x8dejo kakor \xc5\xbeelijo (oziroma ga studiji dodelijo komur \xc5\xbeelijo), je v ameri\xc5\xa1ki filmski industriji tradicija oziroma navada, da je filmski producent (klju\xc4\x8dni producent), edini, ki prejme naziv ''produced by'', ki ga ne smemo me\xc5\xa1ati z nazivom ''producer''. _NEWLINE_''Produced by'' naziv ima veliko ve\xc4\x8dji pomen kot izvr\xc5\xa1ni producent (''executive producer''), ki je navadno zgolj izvr\xc5\xa1na oseba zaposlena s strani studia, oziroma investitor, ki je prispeval vsaj 25% celotnega produkcijskega prora\xc4\x8duna. Izvr\xc5\xa1ni producenti-investitorji ne morejo bistveno vplivati na kreativnost izdelka, saj jim to onemogo\xc4\x8da pogodba. Izvr\xc5\xa1ni producenti zaposleni s strani studia pa lahko na izdelek vplivajo toliko, kot jim to omogo\xc4\x8da posami\xc4\x8dna pogodba s produkcijskim podjetjem._NEWLINE_Naziv ''produced by'' je navadno predvajan zgolj enkrat, ob boku igralcev, re\xc5\xbeiserja, scenaristov, direktorja fotografije, kostumografa, scenografa, avtorja glasbe, glasbenega nadzornika, monta\xc5\xbeerja in kasting direktorja. Ustvarjalci se odlo\xc4\x8dijo, kdaj bodo imena prikazali (najavna \xc5\xa1pica ALI odjavna \xc5\xa1pica)._NEWLINE_\xc4\x8ce se ustvarjalci odlo\xc4\x8dijo za najavno \xc5\xa1pico, je naziv ''produced by'' predpredzadnji (pred scenaristi in re\xc5\xbeiserjem), v zadnjih letih se opa\xc5\xbea dajatev naziva tik pred re\xc5\xbeiserjem oz. za scenaristi. \xc4\x8ce se odlo\xc4\x8dijo za odjavno \xc5\xa1pico, je ''produced by'' naziv obrnjen, torej tretji zapovrstjo (za re\xc5\xbeiserjem in scenaristom). Zaporedje \xc4\x8dlanov ekipe je precej bolj kompleksno, kot bi povpre\xc4\x8den gledalec mislil. \xc4\x8ceprav je osrednja logika zaporedja hierarhi\xc4\x8dna, so nekateri nazivi dogovorjeni med sindikati in zdru\xc5\xbeenji predstavnikov dolo\xc4\x8denih cehov (npr. CSA, WGA, DGA, IATSE, SAG-AFTRA, ASC, ACE...). \xc4\x8ce bi gledali hierarhi\xc4\x8dno zaporedje, bi moral producent v najavni in odjavni \xc5\xa1pici biti na prvem mestu, pa ni. V kolikor scenarist ni \xc4\x8dlan scenaristi\xc4\x8dnega ceha WGA, je klju\xc4\x8dni producent postavljen takoj ob boku re\xc5\xbeiserjevega imena in \xc5\xa1ele zatem mu sledi scenarist. Producenti se v kolikor jih sporazumi o dodeljevanju nazivov ne omejujejo, lahko odlo\xc4\x8dijo sami, kako bodo \xc4\x8dlane ekipe postavili v vrstni red.\n_START_SECTION_\nPoplava producentov\n_START_PARAGRAPH_\nZadnja leta se v odjavnih \xc5\xa1picah filmov pojavljajo razli\xc4\x8dni nazivi producentov. Ob tem je te\xc5\xbeko razumeti in vedeti, kdo je opravil dejansko delo producenta. Mnogi kritiki v javnosti in Hollywoodu trdijo, da je netransparentnost nad prikazom, kdo je v resnici produciral in opravljal delo producenta - problem, ki je najbolj prisoten ravno v studijskem sistemu, zaradi razli\xc4\x8dnih akterjev, pripetih v dogajanje in produkcijo in realizacijo nekega projekta. Podobnega problema pri neodvisnih produkcijah ni, saj je interesov in financerjev manj in posledi\xc4\x8dno je tudi nazivov manj._NEWLINE_V odjavni \xc5\xa1pici se pojavljajo razli\xc4\x8dni nazivi: ''executive producer'', ''co-executive producer'', ''associate producer'', ''consulting producer'', ''co-producer'', ''producer'' in klasi\xc4\x8dni ''produced by'', ter mnogi drugi. Zgodi se, da kak\xc5\xa1en igralec prejme zasluge producenta, \xc4\x8deprav ni opravljal njegovega dela, ali ker je neka oseba pripeljala nekoga pomembnega k projektu (npr. nek agent ali mened\xc5\xbeer uredi neko pomembno pogodbo) in zato prav tako dobi naziv izvr\xc5\xa1nega producenta. Dogaja se tudi, da naziv izvr\xc5\xa1nega producenta prejme pisatelj, ki je spisal izvirno knjigo, po kateri bo posnet film. A nih\xc4\x8de od teh oseb, zares ni opravljal producentskega dela.\n_START_SECTION_\nRe\xc5\xa1itev je producentska oznaka ''p.g.a.''\n_START_PARAGRAPH_\nZdru\xc5\xbeenje filmskih in televizijskih producentov (Producer's Guild of America, kraj\xc5\xa1e: 'PGA'), je zato leta 2013 predlagalo in implementiralo novo oznako (tako, kot jo imajo tudi \xc4\x8dlani ceha kasting direktorjev (CSA) in direktorjev fotografije (ASC, BSC)), ki bi poklic producenta lahko predstavilo v malce bolj\xc5\xa1i in preglednej\xc5\xa1i lu\xc4\x8di in da bodo ''zasluge kon\xc4\x8dno iskrene''._NEWLINE_Implementirali so tako imenovano producentsko oznako ''p.g.a.'', ki mora vedno biti spisana z malimi za\xc4\x8detnicami. Kratica predstavlja ceh producentov (PGA - Producer's Guild of America)._NEWLINE_Oznaka ne predstavlja \xc4\x8dlanstva v cehu producentov, ampak kot certifikat naznanja originalno delo nekega producenta, ki si zaslu\xc5\xbei naziv klju\xc4\x8dnega producenta, ki je opravil najve\xc4\x8d dela in sodeloval v vseh fazah filmskega procesa. Oznako lahko prejmejo producenti, ki se predlagajo (oziroma jih nekdo drug predlaga) cehu producentov. K nominaciji morajo predlo\xc5\xbeiti veliko dokumentacije in dokazov, ki jih ceh pregleda, preveri njihove vire in odlo\xc4\x8di, ali so opravili vsa producentska dela v skladu z njihovim pravilnikom._NEWLINE_\xc4\x8cetudi nek producent pri filmu opravlja vse dol\xc5\xbenosti produciranja, a samo pri neki fazi (npr. produkcija, post-produkcija; razvoj; financiranje), certifikata oznake ne bo prejel, ker so do oznake upravi\xc4\x8deni zgolj tisti producenti, ki so opravili vse producentske dol\xc5\xbenosti v vseh fazah filmskega procesa._NEWLINE_Producent, ki prejme producentsko oznako, je dol\xc5\xbean, da ob vsaki omembi (ne samo v filmu), k svojem imenu doda dogovorjeno oznako 'p.g.a.' (na plakatih, spletnih straneh, ogla\xc5\xa1evanih materijalih...)._NEWLINE_Producenti, ki so na za\xc4\x8detku svoje kariere, \xc5\xa1e nimajo dovolj izku\xc5\xa1enj in \xc5\xa1e niso \xc4\x8dlani ceha, ob pridobitvi certifikata producentske oznake, PGA garantira bolj\xc5\xa1o pozicijo v industriji in s tem pohitrijo postopek pridobitve rednega \xc4\x8dlanstva v samem cehu._NEWLINE_Do danes je oznako implementiral vsak ve\xc4\x8dji hollywoodski studio. Za\xc4\x8detki so bili te\xc5\xbeki, saj sprva oznake javno nih\xc4\x8de izmed studijev ni priznal. Leta 2010, po javni podpori in pro\xc5\xa1nji 145-ih aktivnih hollywoodskih producentov, ki so bili v \xc4\x8dasu tudi \xc4\x8dlani ceha, so ti imeli podporo zgolj pri studiu The Weinstein Company (ki je oznako tudi prvi uporabil), a se je podpora kaj kmalu raz\xc5\xa1irila med 3 ve\xc4\x8dje studije (leta 2013): Universal Pictures, Columbia Pictures in Screen Gems (h\xc4\x8derinsko podjetje) in Twentieth Century Fox. \xc5\xa0ele 9 mesecev kasneje, kot preostali tekmeci znotraj skupine ''velikih \xc5\xa1est'', so podporo javno najavili tudi Disney, Warner Bros. in Paramount."